钦定古今图书集成/明伦汇编/闺媛典/第336卷 > 韩邦靖妻屈氏
## 钦定古今图书集成/明伦汇编/闺媛典/第336卷 > 韩邦靖妻屈氏

按《列朝诗集》，屈氏封安人，朝邑韩邦靖汝庆之妻，华
阴都御史屈某之仲女也。生十馀岁，其父课诸儿读
经史，安人刺绣其旁，窃听背诵，通晓意义。汝庆髫年
以神童名，弱冠举进士，与安人称双璧，诗文倡和，如
良友焉。汝庆早夭，安人后十四年而没。有女异，痛其
父母继亡。父集既梓，而母诗不传，以书诒浒西康太
史之女，为母诗乞序，其词酸楚，愿籍皮为楮，削骨代
颖，以传母集。太史感而为之序，谓“有女如异五泉子，
未为无子也。”